Doi bărbați au fost arestați preventiv după ce au fost prinși în flagrant în timp ce sustrăgeau mai multe bucăți de șină și obiecte din fier de pe linia unui tramvai din București.
Cei doi bărbați au fost prinși sâmbătă, a anunțat Poliția Capitalei într-un comunicat transmis luni.
"La data de 9 martie 2024, poliţiştii Direcţiei Generale de Poliţie a Municipiului Bucureşti – Secția 6 Poliție au prins în flagrant și, ulterior, au reținut doi bărbați, în vârstă de 34, respectiv 35 de ani, față de care sunt efectuate cercetări privind săvârșirea a trei infracțiuni de furt calificat, prejudiciul fiind de aproximativ 10.000 de lei. La data menționată, în jurul orei 16.30, polițiștii Secției 6 Poliție, fiind în exercitarea atribuțiilor de serviciu, în Sectorul 2, au prins în flagrant doi bărbați, în timp ce sustrăgeau mai multe bucăți de șină de tramvai și obiecte din fier, de pe linia unui tramvai", se arată în comunicatul polițiștilor.
Cei doi indivizi au fost duși la audieri, iar cercetările au arătat că aceștia ar mai fi comis și alte infracțiuni:
Bărbații respectivi au fost reținuți, iar ulterior arestați preventiv.
"Cercetările sunt continuate de către Secția 6 Poliție, sub supravegherea Parchetului de pe lângă Judecătoria Sectorului 2, sub aspectul săvârșirii a trei infracțiuni de furt calificat", mai notează Poliția Capitalei în același comunicat.